Illum, il-Kummissjoni tippubblika l-Indiċi tal-Kompetittività Reġjonali 2019 u Ewrobarometru dwar il-Politika Reġjonali. Dan se jgħin lill-awtoritajiet fl-Istati Membri inkarigati mit-tfassil tal-programmi futuri tal-Politika ta' Koeżjoni għall-perjodu tal-baġit 2021-2027 tal-UE jevalwaw l-opinjoni pubblika, jidentifikaw l-assi reġjonali u jiffukaw l-investimenti aħjar. In-negozjati dwar il-baġit tal-UE li jmiss għall-2021–2027 u l-Politika ta' Koeżjoni futura għadhom għaddejjin mal-Parlament Ewropew u l-Istati Membri. B'mod parallel, il-Kummissjoni nediet diskussjoni mal-pajjiżi kollha tal-UE dwar il-prijoritajiet tal-programmi futuri tal-Politika ta' Koeżjoni. Dan biex l-investimenti tal-UE jkunu jistgħu jaslu malajr kemm jista' jkun. L-Indiċi tal-Kompetittività u l-Ewrobarometru għandhom l-għan li jikkontribwixxu għal dan il-proċess ta' programmazzjoni. Il-Kummissarju għall-Politika tal-Viċinat, in-Negozjati għat-Tkabbir u l-Politika Reġjonali, Johannes Hahn, qal: “Aktar ma l-programmi l-ġodda tal-Politika ta' Koeżjoni jkunu lesti kmieni, aktar il-fondi tal-UE jkunu jistgħu jagħtu riżultati fuq il-post kmieni. Il-Kummissjoni qed tgħin lill-Istati Membri b'mod attiv ifasslu l-programmi tagħhom u kemm l-Indiċi tal-Kompetittività Reġjonali kif ukoll l-Ewrobarometru pubblikati llum jipprovdu għarfien utli dwar fejn għandhom jiġu diretti l-investimenti tal-UE u dawk pubbliċi.” L-Indiċi tal-Kompetittività Reġjonali 2019 L-Indiċi tal-Kompetittività Reġjonali, li jiġi aġġornat kull tliet snin, jippermetti li r-reġjuni jimmonitorjaw u jivvalutaw l-iżvilupp tagħhom matul iż-żmien u meta mqabbla ma' reġjuni oħra. Permezz tal-istrument interattiv online tiegħu, kemm dawk li jfasslu l-politika kif ukoll iċ-ċittadini jistgħu jaraw il-prestazzjoni tar-reġjun tagħhom f'termini tal-innovazzjoni, il-governanza, it-trasport, l-infrastruttura diġitali, is-saħħa jew il-kapital uman. Permezz tal-għajnuna li jagħti lir-reġjuni biex jidentifikaw il-qawwiet u d-dgħufijiet tagħhom u jimmiraw l-investimenti pubbliċi, l-indiċi jista' jkun strument b'saħħtu fit-tħejjija tal-programmi l-ġodda. L-Ewrobarometru dwar is-sensibilizzazzjoni u l-perċezzjoni taċ-ċittadini għall-Politika Reġjonali L-istħarriġ tal-Ewrobarometru Flash dwar is-sensibilizzazzjoni u l-perċezzjoni taċ-ċittadini u għall-Politika Reġjonali juri li l-maġġoranza assoluta tal-Ewropej (81%) jemmnu li l-proġetti ffinanzjati mill-UE għandhom impatt pożittiv fuq ħajjithom – meta jkunu konxji minn dawn il-proġetti (40% biss). Il-Kummissjoni enfasizzat il-ħtieġa għal aktar komunikazzjoni mill-awtoritajiet u mill-benefiċjarji tal-programmi dwar il-proġetti ffinanzjati mill-UE u stabbiliet rekwiżiti ġodda fil-proposta tagħha għall-Politika ta' Koeżjoni li jmiss. Dan jinkludi pjan ta' komunikazzjoni għall-programmi kollha, attivitajiet fuq il-midja soċjali u l-organizzazzjoni ta' avvenimenti madwar proġetti importanti. Skont l-Ewrobarometru, ħafna minn dawk li wieġbu qalu li l-UE għandha tinvesti aktar fl-edukazzjoni, fis-saħħa jew fl-infrastrutturi soċjali (91%), fl-ambjent (90%) u għandha tiffoka fuq reġjuni b'livell għoli ta' qgħad (69 %), żoni urbani deprivati (54%) u żoni remoti u muntanjużi (52%). Dan huwa konformi mal-prijoritajiet ta' politika li l-Kummissjoni pproponiet għall-Politika ta' Koeżjoni li jmiss u jipprovdi għarfien dwar il-prijoritajiet taċ-ċittadini fil-livell tal-pajjiż; hawnhekk issibu analiżi statistika tat-tweġibiet skont il-pajjiż. Sfond Wara l-proposta tagħha għall-Politika ta' Koeżjoni futura mressqa fid-29 ta' Mejju 2018, il-Kummissjoni appoġġjat lill-Istati Membri fl-eżerċizzju ta' programmazzjoni biex tippermetti bidu rapidu tal-investimenti fuq il-post. B'mod partikulari, il-Kummissjoni ppubblikat pakkett ta' simplifikazzjoni kbir, gwida għall-investiment speċifiku għall-pajjiż bħala parti mis-Semestru Ewropew u strumenti bħall-Indiċi tal-Kompetittività Reġjonali jew l-Ewrobarometru dwar il-Politika Reġjonali. Dawn huma ppreżentati fil-kuntest tal-Ġimgħa Ewropea tar-Reġjuni u l-Bliet tal-2019, li qed titnieda fi Brussell illum. Għal Aktar Informazzjoni L-Indiċi tal-Kompetittività Reġjonali tal-UE 2019 L-Ewrobarometru Flash 480 dwar is-sensibilizzazzjoni u l-perċezzjoni taċ-ċittadini għall-Politika Reġjonali